संतोष कुमार राय 'बटोही'
'मंगरौना' (धारावाहिक उपन्यास- बारहम खेप)
आब हम थाकि गेलहुँ अछि। दौड़ैत-दौड़ैत बेदम भऽ गेलहुँ हम। आब हमरा सँ नहि होयत । बुझना जायत अछि- पाएर टुटि गेल। नान्हिटा सँ दौड़ रहल छी। अखनो धरि बटोही बन छी। बटोही नाम आब हमरा नीक नहि लागि रहल अछि। 2002 मे हमर मित्र आओर गुरुजी डॉ० किशन कारीगर हमरा ई नाम देलाथि , परञ्च आब बुझना जायत अछि ई नाम राखि कऽ हम पैघ गलती केलहुँ अछि। आब कतेक दिवस धरि दौड़ैत रहू ? मोन थाकि गेल अछि। बटोही आब नहि रहब हम।
 किशनजी केर प्रति हम आभारी छी। वो मंगरौना गामक एकटा पैघ विद्वान छथि। हालिया पर हुनकर जिनगी छन्हि। रेलवे केर नौकरी सँ वो रिजाइन दऽ देलथिन्ह। हमरा विचारे ई हिनकर पैघ गलती छलन्हि। पत्रकारिता सँ हिनका बड़ प्रेम छलन्हि। देशक राजधानी दिल्ली में करिअर बनबै केँ कोशिश केलाथि , परञ्च मासकम्युनिकेशन मे डिग्री रहलाक बादो बेसी दिन धरि वो सक्सेस नहि भेलाथि। रेडियो जर्नलिज्म मे पीजी डिप्लोमा छन्हि। बीएड आओर एमएड छथि । पीएच-डी केर डिग्री छन्हि, परञ्च हुनकर विचार किनको सँ नहि मिलैत छन्हि। वो मंगरौना गामक मार्क्स छथि।
 किछु शुरुआत तँ करैत छथि, परञ्च वो काज मँझधार मे फँसि जायत छन्हि। संस्था आओर संस्थान बनेबाक हिनका सँ कियो सीखिए सकैत छी। आजु धरि ओ अपन सिद्धांत पर अडिग छथि। अपने आप केँ घर मे बन्न केने रहैत छथि। किनको सँ मेलजोल नहि। गामक विद्वता केर ई गति हमरा बटोही बनौने अछि।
 ई गौड़गामा गाम छियैय। जनता हरिहर दत्त उच्च विद्यालय, गौड़गामा सँ 1999 मे वो द्वितीय श्रेणी सँ उत्तीर्ण भेलाह अछि। हमरा सँ ओ एक क्लास सिनियर छथि। हरेराम , बासुदेव, आनंद, अजय, अमर ठाकुर आओर लालबोध ई सभ कियो एक बैच केर विद्यार्थी छथि।
 लालबोध जी केर दिल्ली एनसीआर मे अपन एम्ब्रैडरी केर फैक्ट्री छन्हि। अपन मशीन बैठौने छथि। ओ बी ए एम ए करबा मे विश्वास नहि केलाथि। डि जा इन में कोर्स कऽ के बिजनेस करबाक हिनकर मोन भेलन्हि। नहु-नहु गति सँ ओ आगा बढ़ि रहल छथि। दोसर केर फैक्ट्री मे डिजाइनर केर नौकरी छोड़लाक बाद पहिने एकटा कपड़ा मे जड़ी काज केर मशीन गड्ढा कॉलोनी मे लगौलाथि। आब वो दोसर मशीन लगौलाथि। मोन हरखित भेल। सुभाष केँ शादी केर रिसेप्शन मे दिल्ली मे होटल मे मिलल छलाथि। इ मंगरौना गामक नाम कऽ रहल छथि।
 गरीब आओर माय-बापक मुइलाक बाद की हाल होएत छै से हरेराम केर जिनगी सँ बुझि सकैत छी। तीनि भैय्यारी मे हरेराम सबसँ छोट छथि। सबसँ नम्बर आओर माँझिल कोलकाता मे स्थापित भऽ गेलाह। हरेराम पढ़बा मे नीक रहैत, परञ्च गरीबी प्रतिभा केँ मारि देलकन्हि। बंबई मे काज करबा लेल गेल छलाथि। एकटा आँखि पहिनैह भगवान लऽ लेने छलन्हि। किछु घटना मे ततेक ने मारि लगलैन्ह जे हिनकर शरीर बेदम भऽ गेलन्हि। आब ओ घर ओगरने छथि। मजूरी करके जिनगी कटैत छथि।
 आनंद केर जिनगी ओना कोना भ गेलैन्ह, नहि पता अछि। कॉमर्स राखि कऽ वो दरभंगा मे अल्लाह मोहल्ला मे गनौर भगत लॉज मे वो पढ़ैत छलाह। कॉमर्स केर नीक विद्यार्थी भऽ गेल छलाह, परञ्च हुनका की भेलन्हि ? ओ दिमागी रूपेण बीमार छथि। राँची सँ सेहो ईलाज भेलन्हि , परञ्च वो ठीक नहि भेलाह। लोक कहैत छै जे ठाकुरजी केँ शिष्यत्व ग्रहण केलाक बाद ओ बेसी सोचऽ लगलथिन्ह , तैं बताह भऽ गेलाह। भगवान जानै पता नहि हुनका की भेलन्हि. . . ! !
 आनंदजी भरि गाम घुमि अबैत छथि आओर अपन दलान पर आबि कऽ बैस जायत छथि। ई हिनकर डेली केर रूटिन छियैन्ह। एक दिन दुर्गा स्थान मे हम पढ़बैत रही, ओ आबि कऽ कापी पर किछु लिखि देलथिन्ह । विद्यार्थी सभ डेरा गेल छल, परञ्च वो एकटा भजन केर मुखड़ा लिखने छलाथि।
 हम पुछलियैन्ह- की समाचार अछि आनंदजी ?
 वो किछु नहि बजलाह। मुँह बिचकबैत चलि गेलाथि। गामक प्रतिभा केर अइ प्रकारेण दुर्गति होयत देखि कऽ किनको क्रेज फाटि जायत। आनंद जी आब जिनगीभरि ओहिना रहताह। हुनका सँ छोट भाई केँ दूटा बालक भेलैन्ह, परञ्च वो ओहिना रहि गेलाह।
 बासुदेव जी गणित विषय सँ पीएच-डी केने छथि। प्लस टू विद्यालय बायोप्सी मे शिक्षक भेलाह अछि। दुर्गा पूजा समिति केर कोषाध्यक्ष छथि। 2011 सँ वो अइ पद केँ संभालने छथि। हिनकर ब्याह झंडाबरदार भेल रहैन्ह। वो कहैत छथि घर मे कियो उड़ि-बीड़ि लगौने अंछि। भगता सभ लग दौड़ लगाबैत छथिन्ह। हुनकर कनिया दरभंगा मे अंग्रेज रहैत छथि । ओ अंग्रेज मंगरौना मे रहैत छथि। वो फेर ब्याह नहि करताह आओर हुनकर कनिया सेहो अखन धरि दोसर ब्याह नहि केलीहए। वो अपन जिनगी केँ जेना माँ दुर्गा केँ अर्पण कऽ देलथिन्ह।
 मंगरौना गाम मे बासुदेव जी ओहिना रैह जेताह मने। हिम्मत कऽके पुछलियैन्ह - की दोसर ब्याह नहि करब सर ? हुनकर आँखि लाल-पीयर भऽ गेलैन्ह। ओ कहलाथि - अइ गप केँ चर्चा नहि उठायब। जिनगी मे एकटा ब्याह केलहुँ। आब दोसर नहि करब। देखैत नहि छियैय घर मे कियो आगि लगौने अछि। ई आगि लगौल छियैय कि मोन वहम ?
 आनंद आओर जनार्दन के जोड़ी गाम मे खूब जमैत छलैह। गाम मे 'चुदुर-खटमल' शब्द केर प्रचार करबा मे ई दुनू गोटे के हाथ छलैन्ह। जनार्दन पढ़वा मे सिलौट छलाह। वो तीनि साल पहला वर्ग मे रहलाह अछि। तखनो किताब पढ़ल नहि भेलैन्ह। तखन हारि कऽ माहटर साहब दूसरा मे हिनकर नाम आगा बढ़ा देलथिन्ह। कहुना-कहुना केँ आठ क्लास तक पढ़ि कऽ कोलकता चलि गेल। हिनकर बाबूजी कोलकता कालीघाट मे पुलिस मेस मे खाना खेबाक लेल नाम लिखा देलथिन्ह आओर चकरबड़िया मे मोटर गाड़ी ट्रेनिंग सेंटर मे ड्राइवर बनवाक लेल नाम लिख देलथिन्ह। लाइसेंस तऽ टाका दऽके बनि गेलै , परञ्च बाबूजी मुइला के बादो धरि हुनका गाड़ी चलौनै सीखल नहि भेलैन्ह। हुनकर बेटी पढ़बा मे नीक अछि, परञ्च गरीबी ओकरा आगा नहि पढ़ऽ देतै। वो शंकरामाइसिनक पाउडर फँकवा मे आगू छथि।
 गाम मे बताहक संख्या बढ़ि रहल अछि। दारू गाम मे बिका रहल अछि। भांग, गाजा , दारू पीबि कऽ जवनका सभ अपन कपाड़ मे कारिख लेपने जायत अछि। नशा के चक्कर मे पूरा गाम बर्बाद भऽ रहल अछि।
 पर पठाउ। 